Author: Elena Malíková
Last saved by: Juríková Anna
Company: MSVVaSSR

Správa zo zahraničnej pracovnej cesty

1. Účastníci ZPC
Meno:						Ing. Anna Juríková
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia vedy a techniky
						Stromová 1, 813 30 Bratislava
Pracovné zaradenie:	 štátny radca
Znalosť jazykov:				anglický a nemecký jazyk	

2. Zahraničná pracovná cesta 
Štát: 						 Belgicko
Mesto:						 Brusel
Vykonaná v dňoch: 				 14. október 2013
Prijímajúca organizácia: 			 Rada Európskej únie, generálny sekretariát                                                                     
Účel cesty:	Zasadnutie pracovnej skupiny pre integráciu,  migráciu a vyhostenie Rady Európskej únie k návrhu Smernice Európskeho parlamentu a Rady o podmienkach vstupu a pobytu štátnych príslušníkov tretích krajín na účely výskumu, štúdia, výmen žiakov, plateného a neplateného odborného vzdelávania, dobrovoľníckej služby a činnosti aupair (ďalej len „smernica“)
Spôsob financovania:                            Ministerstvo financií SR z tzv. finančnej obálky a Ministerstvo školstva, vedy, výskumu a športu SR				

3. Rámcový program pobytu
14. október 2013
09:30 začiatok zasadnutia
Program:
1. Schválenie agendy zasadnutia
2. Postupné pripomienkovanie jednotlivých článkov navrhovanej smernice
3. Rôzne
4. Záver
16:00 ukončenie zasadnutia

4. Všeobecné informácie k problematike
Cieľom predloženého návrhu Smernice Európskeho parlamentu a Rady o podmienkach vstupu a pobytu štátnych príslušníkov tretích krajín na účely výskumu, štúdia, výmen žiakov, plateného a neplateného odborného vzdelávania, dobrovoľníckej služby a činnosti aupair je zlepšiť ustanovenia týkajúce sa výskumných pracovníkov, študentov, žiakov, neplatených stážistov a dobrovoľníkov, ktorí sú štátnymi príslušníkmi tretích krajín, a uplatňovať spoločné ustanovenia na dve nové skupiny: platených stážistov a aupair. Návrh má formu prepracovanej smernice, ktorou sa menia a prepracujú smernice 2004/114/ES a 2005/71/ES. 
V smernici 2004/114/ES týkajúcej sa študentov sa stanovujú povinné pravidlá prijímania študentov, ktorí sú štátnymi príslušníkmi tretích krajín, pričom členské štáty majú možnosť uplatňovať smernicu na žiakov, dobrovoľníkov a neplatených stážistov. V smernici 2005/71/ES týkajúcej sa výskumných pracovníkov sa stanovuje zrýchlený postup prijímania výskumných pracovníkov z tretích krajín, ktorí uzavreli dohodu o hosťovaní s výskumnou organizáciou schválenou členským štátom.
Jej cieľom je podporiť sociálne, kultúrne a hospodárskej vzťahy medzi EÚ a tretími krajinami, posilniť presun zručností a know-how, podporiť konkurencieschopnosť a súčasne poskytnúť záruky na zabezpečenie spravodlivého zaobchádzania s týmito skupinami štátnych príslušníkov tretích krajín.

5. Stručné zhrnutie rokovania
1. Schválenie agendy
Agenda zasadnutia bola schválená bez zmien. Rokovanie pracovnej skupiny viedla zástupkyňa litovského Stáleho zastúpenia Evelina Gudzinskaite, ktorá prítomných privítala, v krátkosti vysvetlila dôvod zasadnutia a predstavila jednotlivých zástupcom EK. 

2.  Postupné pripomienkovanie jednotlivých recitálov a článkov navrhovanej smernice
Pracovná skupina pre integráciu, migráciu a vyhostenie na začiatku prerokovala návrh zástupcov EK ku zneniu kapitoly č.6 – „Mobility medzi členskými štátmi“. SR využila možnosť a s väčšinou členských štátov k tomuto novému návrhu časti smernice vzniesla výhradu preskúmania. Na záver tohto bodu programu požiadali zástupcovia predsedníctva o zaslanie postoja jednotlivých členských krajín k lehotám a dĺžkam navrhovaným krátkodobým pobytom študentov z tretích krajín  v členských štátov EÚ.
SR si v rámci ďalších rokovaní k jednotlivým článkom a bodom smernice vypočula stanovisko okolitých členských štátov a naďalej vyjadrila svoje presvedčenie, že prípadné schválenie ustanovenia týkajúceho sa kategórií „au-pair“ a „platení stážisti“ by mali zostať nepovinne implementovateľné a povolenia na pobyt pre všetky kategórie by sa mali, vzhľadom na rozdielnosť legislatív jednotlivých členských štátov, riadiť vnútroštátnymi pravidlami jednotlivých členských štátov.

3. Rôzne
V rámci tohto bodu nevystúpila žiadna delegácia.

4. Záver
Zástupkyňa litovského Stáleho zasadnutia poďakovala prítomným za ich účasť a vzhľadom na veľkú obsahovú stránku navrhovanej smernice a časovú tieseň bolo zasadnutie pracovnej skupiny pre integráciu,  migráciu a vyhostenie Rady Európskej únie ukončené a najbližší termín ďalšieho spoločného zasadnutia bol určený na 29. november 2013.

6. Závery a odporúčané návrhy
Napriek vyňatiu dvoch kategórií z povinne implementujúcich skupín, ktorých sa navrhovaná smernica dotýka, je potrebné si uvedomiť, že implementácia tejto smernice si vyžiada zmenu v niekoľkých slovenských zákonoch, nariadeniach a nadväzujúcich predpisoch týkajúcich sa najmä rezortu vnútra, rezortu práce, sociálnych vecí a rodiny ale i rezortu školstva.

7. Prehľad prinesenej dokumentácie 
Oficiálne rokovacie materiály sú uložené na sekcii vedy a techniky MŠVVaŠ SR. 

8. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje rokovania a diskusie v rámci agendy EÚ a má takto možnosť ovplyvniť tvorbu migračnej politiky na európskej a národnej úrovni. Počas zasadnutia boli získané informácie, ktoré budú neskôr využité pri novelizácii právnych predpisov a tvorbe novej legislatívy. 

9. Prenos zverejnenia výsledkov ZPC, prenos získaných informácií
Informácie o rokovaní boli postúpené relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.

Bratislava, 28. október 2013	

Vypracovala:
Ing. Anna Juríková 
odbor medzinárodnej spolupráce vo výskume a vývoji
sekcia vedy a techniky

		
Schválil: 
Ing. Róbert Szabó, PhD.
generálny riaditeľ sekcie vedy a techniky